## Comencen les proves per als més de 17.200 inscrits a les oposicions al cos de mestres a la Comunitat Valenciana

*** El dissabte 8 de juny es fa la primera prova i la següent serà el 15 de juny
* S’han inscrit 6.454 persones en la província d’Alacant, 2.263 en la de Castelló i 8.498 en la de València
* La Conselleria d’Educació ha oferit 1.865 places, de les quals reserva un 10 % per a persones amb diversitat funcional**

La primera prova del procediment d’oposicions al cos de mestres de 2024 al qual s’han inscrit 17.215 persones tindrà lloc el dissabte 8 de juny. La segona prova se celebrarà dissabte que ve, 15 de juny. Del total d’inscrits, 6.454 pertanyen a la província d’Alacant, 2.263 a la de Castelló i 8.498 a la de València.

S’han constituït 404 tribunals per a este procés: 150 en la província d’Alacant, 54 en la de Castelló i 200 en la de València. Amb estos tribunals la ràtio tribunal/opositor és de les més baixes de les fins ara establides, la qual cosa facilitarà i agilitzarà el treball.

La Conselleria d’Educació, Universitats i Ocupació oferirà un total de 1.865 places de mestres en estes oposicions. Del total d’estes places es reservarà un 10 %, 186 places, per a persones amb diversitat funcional.

Per especialitats, s’oferiran 548 places per a Infantil; 177 per a Anglés; 12 per a Educació Física; 41 per a Música; 188 per a Audició i Llenguatge, 382 per a Pedagogia Terapèutica i 517 per a Primària.

Enguany s’ha avançat el procés d’oposicions en dos setmanes respecte a l’últim procediment selectiu per a afavorir l’organització dels centres educatius per a l’inici del curs escolar.

Fecha: 07/06/2024